ኣሉላ ቀልቢ መንእሰይ ዘይተስሓበሉ ምኽንያት ሕፅረት ሓበሬታ ክኸውን ከምዝኽእል ይግለፅ ምበር፥ እቲ ቀንዲ ምኽንያት ግና እዚ ከምዘይኮነ ናሁሰናይ ይሙግት። ኣብ መበል 12 ጉባኤ፥ "ካብ ውሽጥን ካብ ደገን ዝተፈጥረ ፅዕንቶ ናበይ ኣተየ?" ክብል ይሓትት። እቲ ከይዲ ምንቕቓፍ ኣድኒቑ፥ ብውፂኢቱ ግና ተስፋ መንእሰይ ዝበልዐ ኣጋጣሚ ገይሩ ይወስዶ። "መወዳእትኡ ከም ወትሩ ኾይኑ፥ ዓብይ ዕድል ከም ዘምለጠ ገይረ እየ ዝወስዶ" ይብል። ውድብ ሎሚ'ውን "ጉድለትና ብምእራም ናብ ዝለዓለ ዓወት እንሰጋገረሉ መድረኽ ኣቲና ኣለና" ይብል፥ እዝኒ ዝህቦ ሰብ ዘሎ ግና ኣይመስልን። "በቃ እቲ ውድብ ኣይከኣለን፥ ካሊእ ተሪፉ እቲ ቀንዲ ደጋፊኡ ዝበሃል ኣፅቂጡ ቐንዩ፥ ልቢ ንዘለዎ እዚ ብጣዕሚ ዘጉሂ 'ዩ" ይብል ናሁሰናይ። እዚ ድማ ማሕበራዊ መሰረት ህወሓት፥ ምፅንቃቑ የመላኽት ይብል።"እቲ ብደረጃ ፌደራል ዝረአ ዘሎ ኩነታት ንምልዋጥ ግደን ዓቕምን ኢህወዴግ ብፍላይ ድማ ህወሓት ካብ ብሐዚ ውሱን እዩ ዝብል እውን ከም ሓደ መደምደምታ ኣሎ" ይብል ኣሉላ። ኣብ ምትካእ ብቑዕን ዝተማሃረ ሓዱሽ ወለዶ ኣመራርሓ፣ ውድብ ህወሓት ክንድተን ካልኦት ኣባል ወድባት ኢህወዴግ ኣይከደን ዝብል ስምዒታት እውን ከምዘሎ ኣሉላ ወሲኹ ይገልፅ። ናይ ኢህወዴግ ኣውራ መስራቲን፥ ሓሳብ መመንጨዊን ብምዃን ዝፍለጥ ህወሓት፥ ሃንደበታዊ ሕልፈት ኣቦ መንበሩ ስዒቡ ዝበፅሖ ስምብራት ብቐሊሉ ዝድሕን ኣይመስልን። ህወሓት፥ ሃገራዊ ግደ ናብ ድከት ዝኣተየሉ ኩነታት ዝመፀ ይመስል። "ቁመና መሪሕነት ሃገር"፥ ንኦህዴድ ከረክብ ከምዝኽእል ድማ ኣንፈት ይሕብር። "እዛ ዓዲ ንሕና ኢና ክንመርሓ ዝግባእ" ኢሎም ክዳለዉ ከምዘለዎም ድማ ናሁሰናይ ይጥቁም። "ህውሓት ስራሓ ወዲኣ" ብምባል። ምንጪ ስእሊ, Facebook ዝዓብዐበ ተሃድሶ ካብ ብረታዊ ቃልሲ ጀሚሩ፥ ዓሚቕ ገምጋማምን ምንቕቓፍን መግለፂ ባህሪ እቲ ውድብ ነይሩ። ደሓር ደሓር ግና ብሰኣኖ ፍትሒ መረረት ህዝቢ እናበዝሐ፥ ድኽነት ድማ እናተስፋሕፈሐ እንተመፀ'ኳ፥ ብግልባጡ እቲ ውድብ ህዝባዊነቱ እናተሸርሸረ፥ መቃለሲ ዕላመኡ እናዘንገዐ ምምፅኡ ዘመላኽቱ ጉዳያት ይዝንተዉ። ኣብ ልሳኑ፥ "እዚ ሐዚ ዘሎ ጠምባው ኣካይዳ ብመሰረቱ ክቕየር ኣለዎ። .
